ועדת החינוך, התרבות והספורט, כנסת 18, פרוטוקול מספר 445, 2011-07-05 11:40

אלכס מילר: שלום לכולם, אני מתכבד לפתוח את הישיבה.

אלכס מילר: היום, ה- 5 ליולי 2011, ג' בתמוז תשע"א, אנו דנים בנושא תשלומי הורים לשנת הלימודים תשע"ב, פרוטוקול 445.

אלכס מילר: הועדה קיבלה את טבלת תשלומי הורים ובנוסף לכך קיבלה - - -

יש כאן גם את טבלת תשלומי החובה והרשות, אנחנו צריכים לאשר גם את תשלומי ההזנה.

צריך לשים לב שיש גם תשלום מיוחד לגבי טיולים מהערבה ומטה- מאילת.

אלכס מילר: אנחנו נפתח בהצגת התשלומים, אותם אנחנו צריכים לאשר.

אלכס מילר: אני מזכיר לכולם שמתנהלת פעילות של חברי הכנסת בראשותו של חבר הכנסת זבולון אורלב בנושא תשלומי הורים.

אלכס מילר: , משרד החינוך התחייב להציג מסקנות בחודש ספטמבר בכל נושא תשלומי ההורים.

אלכס מילר: אנחנו במצב בו נדרש פתרון יצירתי ולא כמו שבכל שנה אנחנו כאן בוועדה מאשרים.

אלכס מילר: כמובן שנתייחס לכל הדברים אותם לא מאשרים ועליהם בעבר היו לנו דיונים, כמו למשל התשלומים הנוספים ותשלומים מרצון.

אלכס מילר: ראינו שקיימת בעיתיות מסוימת שדורשת פתרון.

אלכס מילר: לחלק מהדברים נשתדל היום להתייחס, לחלק נתייחס בהמשך כשתהיינה המסקנות.

אלכס מילר: אין ספק שהמצב כפי שהוא היום לא יכול להימשך.

אלכס מילר: משרד החינוך יציג בפנינו באופן רשמי רשימת את התשלומים שאנחנו צריכים לאשר.

אלכס מילר: רבותי, הדיון פתוח וכל מי שרוצה להתייחס בבקשה להירשם בצורה מסודרת.

אלכס מילר: ההצבעה תתקיים בסביבות השעה 12:45.

אלכס מילר: בבקשה מנכ"ל משרד החינוך שמשון שושני.

שמשון שושני: תודה רבה אדוני היושב ראש.

שמשון שושני: אני רוצה להתחיל במה שאתה סיימת.

שמשון שושני: בעקבות הצעתו של יושב ראש וועדת החינוך, חבר הכנסת זבולון אורלב, הקודם הוקמה וועדה כדי למצוא פתרון עקרוני, כאמור בהסכמתו של חבר הכנסת זבולון אורלב וביוזמת שר החינוך הוקמה וועדה לבדיקת הנושא של תשלומי הורים ובדיקת האלטרנטיבות.

שמשון שושני: הוועדה קיימה מספר ישיבות, חברי הועדה הם: אני, המשמש כיושב ראש הוועדה, רואה חשבון - משה ליאון ונציגי אגף התקציבים באוצר חגי עידו רכז חינוך ומשה בר סימן טוב סגן ממונה על התקציבים.

קריאה: אין נציגי הורים בוועדה הזאת?

אלכס מילר: אתה רוצה לצאת מכאן?

אלכס מילר: תבקש זכות דיבור ותשאל את השאלות שלך.

שמשון שושני: הוועדה קיימה מספר דיונים, השתתף בהם בצורה פעילה חבר הכנסת זבולון אורלב, מגיע לו יישר כוח על השתתפותו.

שמשון שושני: בוועדה נשקלו מספר אלטרנטיבות, נשקלה האלטרנטיבה של גביית תשלומי הורים באמצעות המוסד לביטוח לאומי, נשקלה אלטרנטיבה של הגדלת המלגות לתלמידים ונשקלת האלטרנטיבה של המודל הקיים היום בהפעלת גני הילדים, זה מודל שפועל על פני הכנסות, לפי מבחן הכנסה.

שמשון שושני: המודל הזה מופעל בגני הילדים כיום באמצעות הרשויות המקומיות.

שמשון שושני: בוועדה דנים במודל זה גם כאלטרנטיבה.

שמשון שושני: כלומר נשקלים שלושה מודלים.

שמשון שושני: הוועדה לא סיימה את עבודתה, בסיכום שהושג עם חבר הכנסת זבולון אורלב היא צריכה לסיים את עבודתה תוך 14 חודשים, אני מקווה שהיא תסיים את עבודתה עד סוף חודש ספטמבר לאחר פתיחת שנת הלימודים.

שמשון שושני: אנחנו נזמן את מי שהוועדה תחשוב שצריך לזמן לעניין הזה בין השאר נזמן, או שהוזמנה, נציגות של הורים.

שמשון שושני: אנחנו מציעים כמשרד החינוך להביא לאישור הוועדה את הנושאים הבאים: תשלומי החובה, ביטוח תאונות אישיות - ללא שינוי משנת הלימודים הקודמת.

שמשון שושני: ביטוח בריאות השן השירות המקיף – ללא שינוי משנת הלימודים הקודמת.

שמשון שושני: סל תרבות – ללא שינוי משנת הלימודים הקודמת.

שמשון שושני: מסיבות סיום – אין שינוי משנת הלימודים הקודמת.

שמשון שושני: מסיבות כיתתיות – אין שינוי משנת הלימודים הקודמת.

שמשון שושני: השאלת ספרי לימוד – יש שינוי, כיתות י' יא' יב' שלא היו בשנה שעברה, אנחנו מציעים 320 שקלים - - -

אלכס מילר: אלו תשלומי רשות?

אלכס מילר: כלומר לא חובה, אלא לבחירת ההורה.

שמשון שושני: כן, תשלומי רשות לבחירת ההורה.

שמשון שושני: כאן אני כבר יכול להעיר הערה אחת, לפי התחשיב של אנשי המקצוע שלנו רכישת ספרי הלימוד בכיתות יא' יב' ששם יש התמחויות שונות, סל הספרים צריך לעלות בין 1,200 ל- 1,400 שקל כך ש- 320 שקל זה באמת חיסכון מאוד גדול להורים שמעוניינים.

שמשון שושני: ארגון הורים ארצי – ללא שינוי.

שמשון שושני: ועד הורים ישובי – ללא שינוי.

שמשון שושני: טיולים על פי תכנית – אין שינוי.

שמשון שושני: זה מה שאנחנו מביאים.

שמשון שושני: אני מבקש להדגיש כמו היועצת המשפטית של הוועדה אמרה כדי שלא נחמיץ את העניין ונצטרך להביא את זה פעם נוספת, בבתי הספר הנמצאים בדרום לקו צומת שדה בוקר- צומת הערבה ניתן להוסיף יום טיול בעלות גבייה נוספת של 290 שקל בשנה – כמו שהוועדה אישרה בשנים האחרונות ובכיתות שבהן מתקיימת פעילות שלח, גם כאן אין כל שינוי.

שמשון שושני: אלו הנושאים שאנחנו מבקשים להביא לאישורה של הוועדה.

שמשון שושני: אנחנו מבקשים גם להביא את שיעורי השתתפות ההורים בהזנה מכוח 'חוק ארוחה יומית לתלמיד' גם כאן ללא שום שינוי בהשוואה לשנת הלימודים הקודמת.

שמשון שושני: אלו הדברים שאנחנו מבקשים להביא לאישורה של הוועדה.

אלכס מילר: אני רוצה להציג כמה שאלות וכמה בקשות.

אלכס מילר: אני בטוח גם שחברי הכנסת מיד יתייחסו.

אלכס מילר: אני שואל את המנכ"ל כדי שהוא ירשום אותן ויענה לשאלות נוספות ושהתשובות תהיינה בסיכום הישיבה.

אלכס מילר: אני מבקש התייחסות לקרן המלגות, גובה המלגות והאם יש שינויים כאלה ואחרים.

אלכס מילר: נשמח אם תוכל לפרט את פעילות הקרן.

אלכס מילר: הטיפול באכיפת תשלומי הורים – בכל ישיבה אנחנו מקיימים אנחנו שומעים שיש בעיה עם האכיפה, עוברים על מה שאנחנו מאשרים כאן.

אלכס מילר: האם יש פתרונות ואם הנושא מקבל טיפול?

אלכס מילר: האם המערכת עובדת ומהן התוצאות?

אלכס מילר: בקשה נוספת שאני מבקש ממשרד החינוך, ברגע שהטפסים נמסרים להורים על פיהם הם צריכים לשלם, אני מבקש שכל סעיף שאינו חובה אלא רשות יופיע בסעיף נפרד עליו תתקבל הסכמה של ההורה, זאת כדי למנוע אפשרות של גבייה כוללת ללא הסברים וכדי לאפשר לו לבחור ולציין מה הוא בוחר ומה לא.

אלכס מילר: אני יכול לציין בנושא השאלת הספרים כי הורים שעומדים לרכוש כעת ספרים והם יתבקשו לתשלום של 320 שקלים צריכים לדעת שיש להם את הבחירה או לרכוש את הספרים או להשאיל אותם.

אלכס מילר: אנחנו צריכים לדעת כמה בתי ספר נכנסים לתכנית, אני מבין שהתכנית הזאת תפעל השנה בפעם הראשונה.

אלכס מילר: עד כמה הורים שקיבלו עכשיו את רשימת הספרים שעליהם לרכוש יודעים שבבית הספר שלהם קיימת אפשרות להשאלת ספרים והם לחסוך כסף ודם כדי למנוע מהם את ריצה לקניית הספרים כעת.

אלכס מילר: אנחנו רוצים למנוע מהורים לרכוש ספרים מבלי לדעת שיש להם אופציה להשאלת ספרים מבית הספר.

אלכס מילר: חשוב לדעת מה עשו בתי הספר שנכללים בתכנית כדי ליידע את ההורים על האפשרות שעומדת לרשותם.

אלכס מילר: חשוב גם לשמוע עד כמה ישנה הפרדה בין סעיפי החובה לסעיפי הרשות בטפסים וגם מי מפקח על כך.

אלכס מילר: בבקשה, חבר הכנסת זבולון אורלב.

זבולון אורלב: תודה רבה.

זבולון אורלב: אני מתנצל שבשעה 12:00 וועדת חוקה דנה בחוק שלי ואני אצטרך לעזוב אתכם ולחזור להצבעה.

זבולון אורלב: אני מראש אומר שאני מחויב במסגרת ההסדר הכולל שהגענו אליו עם שר החינוך לתמוך בהצעה, בכאב, בצער ואולי גם בבושה, בהצעת המשרד.

זבולון אורלב: אין ספק שכמו שאנחנו רואים כל שנה, אבל צריך לומר את זה, תשלומי ההורים במתכונת הנוכחית היא רעה חולה, היא פוגענית, היא בעיקר בעייתית מאוד כלפי אחוזים מאוד גדולים בחברה הישראלית שלא מסוגלים לעמוד בתשלומים האלה וילדיהם נפגעים.

זבולון אורלב: אני רוצה להזכיר שבשנה האחרונה, כעת חיה, הוועדה הודיעה לשר החינוך שהיא תדון על השנה הנוכחית, בדיון הזה, בתנאי שיעבור חוק של הוועדה שמבטל את תשלומי ההורים במתכונת הנוכחית.

זבולון אורלב: זאת הייתה ההחלטה של הוועדה ושר החינוך גדעון סער עמד בהתחייבותו ובהתנגדות מאוד קשה בוועדת שרים לחקיקה, התנגדות בעיקר של משרד האוצר.

זבולון אורלב: בעקשנות רבה הוא הצליח להעביר את החוק של הוועדה שמבטל את תשלומי ההורים במתכונת האחרת - הנוכחית והופך אותם לתשלומים פרוגרסיביים על פי מבחני הכנסה.

זבולון אורלב: אנחנו הצענו, לפי וועדת לנגרמן, שיטה מסוימת.

זבולון אורלב: ועדת השרים התנתה את הסכמתה בכך, שהוועדה תעבוד במשך 14 חודש, היה ברור לנו שזה יכלול את חודשי הקיץ הזה, את זה אף אחד להסתיר מאיתנו.

זבולון אורלב: שנית, שהרכב הוועדה יהיה מוסכם גם איתי.

זבולון אורלב: נדמה לי שאני הופעתי בפני הוועדה כבר שלוש פעמים, וועדה בראשותו של המנכ"ל.

זבולון אורלב: אני מקווה שאני לא משלה אף אחד, אבל יש התקדמות ניכרת והכרה שהתשלום חייב להיות פרוגרסיבי.

זבולון אורלב: אין עדיין הסכמה על המנגנון, נמצא כאן גם נחום חופרי יושב ראש וועדת החינוך בשלטון המקומי שבישיבה האחרונה השתתף גם כן איתנו והוא גם יכול להעיד, יש פתיחות ונכונות.

זבולון אורלב: אין עדיין הסכמה עם האוצר, אבל לפחות בתוך משרד החינוך והשלטון המקומי המסקנה היא שהתשלום חייב להיות פרוגרסיבי.

זבולון אורלב: אנחנו כולנו מקווים שמנכ"ל משרד החינוך יעמוד בלוח הזמנים, ככל שאני מכיר אותו אני בטוח שהוא יעמוד בו, אני רואה את המנהיגות שלו בוועדה, הוא נחוש, הוא נחרץ שהדבר הזה יסתיים.

זבולון אורלב: יכול להיות שנצטרך לעשות מאבק ציבורי מול משרד האוצר.

זבולון אורלב: קבעתי כבר כמה פגישות עם משרד האוצר בסוגיה הזאת.

זבולון אורלב: אני ממליץ ליושב ראש, כמו שאני אמרתי בשנה שעברה, זו הפעם האחרונה שדנים.

זבולון אורלב: אם לא יעבור החוק בטרומי אני מציע שגם אתה תקבע את הרף שלא נדון בשנה הבא אלא אם, אתה תקבע מה זה אלא אם, אני בטוח שזה יהיה בהסכמה עם השר.

זבולון אורלב: אמרתי לך שהשר עשה מאבק גבורה בוועדת שרים ומגיע לו כל השבח על המאמץ שהוא עשה.

זבולון אורלב: צריך לתת לו רוח גבית ללכת לפרויקט הזה בכדי לבטל את הרעה החולה של תשלומי ההורים במתכונת הנוכחית.

זבולון אורלב: תודה רבה אדוני היושב ראש.

אלכס מילר: תודה רבה.

אלכס מילר: רבותי, אני עובר לדוברים שנרשמו כאן.

זבולון אורלב: אם לא הובן נכון, החוק עבר טרומי.

אמרת עכשיו, שאם החוק לא יעבור טרומית.

זבולון אורלב: סליחה, טעיתי.

זבולון אורלב: אני מציע ליושב ראש לקבוע את הנורמה לשנה הבאה.

אלכס מילר: חבר הכנסת זבולון אורלב, תזכיר לי אם החוק הגיע לוועדת חינוך.

זבולון אורלב: כן.

זבולון אורלב: החוק אצלך.

אלכס מילר: אנחנו נעשה משהו אחר, אתם צריכים לסיים בספטמבר ולכן אנחנו נקבע בפתיחת המושב את ישיבת ההכנה לקריאה ראשונה, עם המסקנות וגם בלי המסקנות.

זבולון אורלב: אני מציע לעבוד בתאום עם השר.

אלכס מילר: העניין מובן, יש התחייבות.

אלכס מילר: אם האוצר רוצה להשאיר את המצב הזה כמו שהוא אנחנו נתקדם עם הצעת החוק, אני בטוח שגם משרד החינוך רואה לנכון את המצב שהעניין של תשלומי הורים חייב להשתנות.

אלכס מילר: אנחנו חייבים ליישר קו עם 'חוק חינוך חינם', צריך למצוא מנגנון שייתן פתרון.

אלכס מילר: זה נראה כמשהו שאנחנו יכולים להישאר איתו, כל שנה אנחנו מבטיחים דברים ושום דבר לא משתנה.

אלכס מילר: אומנם אנחנו היום נעמוד בהתחייבות ונאשר את טבלת התשלום לבקשת משרד החינוך, כמובן בכפוף להחלטת חברי הכנסת.

אלכס מילר: לדעתי וכפי שחבר הכנסת זבולון אורלב ציין, אני מקווה שזו תהייה הפעם האחרונה שאנחנו עושים את זה במתכונת המוצגת ובשנה הבאה נוכל לאשר את ההצעה החדשה שיביא משרד החינוך או שנחוקק חוק.

אלכס מילר: הרשות המקומית נחום חופרי בבקשה.

אלכס מילר: אגב, הוא קיבל נזיפה על הישיבה הקודמת, בנושאים כאלה אתם לא יכולים לא להגיע, לא יעלה על הדעת שנושא שהוא בין החשובים ביותר במערכת החינוך - מפעל התזונה לא תהיו נוכחים.

אלכס מילר: מהנתונים שהוצגו ראינו שיש לכם אחריות גדולה מאוד לא רק בהפעלה אלא גם בעניין בעלי עסקים, קיוסקים שנכנסים ועובדים ומצפצפים על חוזר מנכ"ל משרד החינוך.

אלכס מילר: קרוב ל- 80% מוכרים מוצרים שאינם מאושרים והם נגד חוזר המנכ"ל.

אלכס מילר: אתם צריכים לקבל החלטה שכל מי שעובר על החוק,על חוזר המנכ"ל וגם על התקנות שלכם פשוט תיקחו לו את הרישיון כדי שלא יהיו גופים עם שמספקים מוצרים בבתי הספר שהם לא מאושרים על ידי המשרד והרשות המקומית.

נחום חופרי: אני מקבל את הנזיפה בהכנעה ואני חושב שההזדמנות הזאת שמשרד החינוך נערך לשנת הלימודים הבאה כשנת בריאות, "אורך חיים בריא" אנחנו ננצל את זה יחד.

נחום חופרי: אתה צודק במאה אחוז.

נחום חופרי: לגבי ההצעה שהונחה כאן אני ממליץ לוועדה לאמץ ולקבל אותה, היא באמת הרע במיעוטו.

נחום חופרי: אני מסכים עם מה שאמר זבולון אורלב לגבי משפחות מעוטות יכולת כלכלית, אבל אני רוצה להרחיב את זה, אומנם זה לא בתחום תפקידי כיושב וועדת החינוך, אבל כאזרח בוודאי.

נחום חופרי: המושג 'המעמד הבינוני הנשחק' הוא מושג מאוד רווח.

נחום חופרי: אני כן הייתי פונה לוועדה לקבוע, להטיל או לבקש להגדיל את סכומי המלגות וגם להרים את רף הזוכים במלגות.

נחום חופרי: גם הורים שאנחנו התרגלנו לחשוב עליהם כהורים מסוגלים עם יכולת כלכלית, לפעמים כשיש שניים-שלושה וארבעה ילדים במשפחה, זה לא פשוט.

נחום חופרי: אני מציע בעניין הזה, הסכום של 55 מיליון שקל הוא סכום מכובד, אבל בעיקר מה שכרגע מציק לי זה גובה ההכנסה לקבלת המלגות.

נחום חופרי: הדבר האחרון שאני רוצה לומר בעניין הזה, איך שלא נסתכל על זה, אני מבקש מהוועדה לקבוע דיון לסכום בין אם החוק כבר יהיה מוכן ובין אם לא, דיון במהלך חודש מאי.

נחום חופרי: אני אומר את זה משתי סיבות, א' כי בגרתי וגם זקנתי וראיתי ואני לא בטוח שהחוק יהיה מוכן.

אלכס מילר: איזה חודש מאי?

נחום חופרי: חודש מאי, שנה הבאה.

נחום חופרי: דיון בתשלומים בין אם - - -

אלכס מילר: אמרתי שברגע שייפתח מושב הכנסת יתקיים דיון על מסקנות שיוגשו בספטמבר.

נחום חופרי: שמעתי והבנתי, אבל והיה והחוק לא יתקבל, על זה רציתי להעיר, אני כבר כהורה משהו כמו 26 שנים על הכביש, מנהל בית ספר, אגף חינוך וראש עיר 16 שנים על הכביש, אני מקווה שהחוק יתקבל ואני תומך בו, אבל אולי לא.

נחום חופרי: אני מבקש ממך אדוני היושב ראש לקבוע את הדיון בסיכום על תשלומי הורים בחודש מאי על מנת לאפשר לבתי הספר לתפקד בצורה יותר נוחה אל מול התשלומים, לשכנע את ההורים, להסביר להם, לעשות את המערכת הזאת יותר פשוטה.

נחום חופרי: היום כשאנחנו נקבע את זה ומשרד החינוך יוצא את זה בעוד שבוע אז כולם בחופש וההורים עד שהם יגיעו קבלת פנים להורה שמגיע לבית הספר תהיה תשלומים.

נחום חופרי: אני לא בטוח שזאת קבלת הפנים הראויה והרצויה.

נחום חופרי: תודה.

אלכס מילר: תודה.

אלכס מילר: דוקטור יצחק קדמן, בבקשה.

יצחק קדמן: תודה רבה אדוני היושב ראש.

יצחק קדמן: אני מבקש מהוועדה שלא לאשר את ההצעה שמונחת לפני הוועדה.

יצחק קדמן: נכון, אני מרגיש כמו קאטו הזקן שאמר ש"קרתגו" חייבת להרס, הוא אמר את זה יותר מעשרים שנה ובסוף קרתגו נפלה, אני לא רוצה לחכות עשרים שנה.

יצחק קדמן: תשלומי ההורים הם רעה חולה שמעמיקה פערים במערכת החינוך, הם המס הרגרסיבי היחידי הקיים במערכת המיסוי בישראל.

יצחק קדמן: זה מס שבו עניים משלמים יותר מאשר עשירים.

יצחק קדמן: אם משפחה מקבלת משכורת 3,000 שקל לחודש, ויש משפחות כאלה, והיא צריכה לשלם 1,000 שקל תשלומי הורים היא משלמת שליש מהכנסתה.

יצחק קדמן: משפחה אחרת משתכרת 30,000 שקל לחודש גם היא צריכה לשלם 1,000 שקל והיא משלמת אחוזים בודדים מאוד מהכנסתה.

יצחק קדמן: זה מס איום שבו עניים משלמים יותר מעשירים.

יצחק קדמן: כך לגבי גובה הכנסתם, כך לגבי מספר הילדים בבתי הספר וקרן המלגות לא נותנת תשובה, כי אם ניתנת מלגה בגובה של 250 שקל ויש לו שלושה ילדים בבתי ספר ולכל אחד הוא צריך לשלם תשלומים שמגיעים ל- 1,000 שקל ויותר - - -

נחום חופרי: הסתכלת עלי, משפחה שמרוויחה 3,000 שקל לא משלמת.

יצחק קדמן: לא משלמת?

יצחק קדמן: אני לא שמעתי על משפחה שלא משלמת.

יצחק קדמן: אין משפחה שלא נדרשת לשלם.

יצחק קדמן: לכן הגיע הזמן שנבטל את הרעה החולה הזאת הקרויה תשלומי הורים, הגיע הזמן שחינוך חינם יהיה חינם.

יצחק קדמן: מדינת ישראל היא מדינה עשירה, מבוססת, השכם וערב אנחנו שומעים כמה המשק שלנו מוצלח.

יצחק קדמן: רק לאחרונה קראנו על מיליארדי שקלים שנגבו בגבייה עודפת במינהל הכנסות המדינה רק בחודשים הראשונים של השנה הזאת.

יצחק קדמן: צריך מישהו לחשוב לאן הולך הכסף הזה.

יצחק קדמן: יעד ראשוני אליו צריך להפנות את הכסף הזה למערכת החינוך ולביטול תשלומי הורים.

יצחק קדמן: כמה הערות נוספות בקצרה.

יצחק קדמן: ראשית הייתי מבקש לדעת אם אפשר לדעת לאן בשנים האחרונות הלכו הכספים שנגבו עבור ארגון הורים ארצי שלא קיים כידוע.

יצחק קדמן: לדעתי מדובר במיליוני שקלים.

יצחק קדמן: אני מבקש לדעת אם מישהו יודע איפה הכסף הזה.

יצחק קדמן: אני יודע שבחלק מהשנים האחרונות כן נגבה התשלום, אני רואה שזה מופיע גם השנה בתשלומי הורים, איפה הכסף, במה הוא מושקע?

יצחק קדמן: מישהו צריך לתת על זה דין וחשבון.

יצחק קדמן: אני גם מציע לוועדה, מאחר ונמסר כאן שבחודש ספטמבר שהוא ממש מאחורי הדלת, בחודש ספטמבר הוועדה שמונתה לצורך העניין עומדת למסור את מסקנותיה, אני הייתי מבקש שהוועדה לפחות תדחה את החלטתה עד לחודש ספטמבר.

יצחק קדמן: חודש ספטמבר הוא בתחילתה של שנת הלימודים ועדיין לא יוצאים לטיולים, עדיין לא מקיימים מסיבות סוף שנה.

יצחק קדמן: למה לא לחכות עד סוף ספטמבר?

יצחק קדמן: אולי הוועדה הזאת תביא לנו גאולה, מדוע לא לחכות את החודשיים האלה ולהמתין עד אז?

יצחק קדמן: המילה אחרונה שאני רוצה לומר היא על המשך ההפקרות המוחלטת של גבייה שלא כדין של תשלומים.

יצחק קדמן: אנחנו קובעים למשל שבכיתה ה', כמו שמופיע כאן, יהיה התשלום עבור טיול 252 שקלים.

יצחק קדמן: אני אומר לכם שבהרבה מאוד מקומות מצפצפים על כל ההוראות האלה.

יצחק קדמן: הנה לפני מסמך "להורי תלמידי כיתות ה' שלום.

יצחק קדמן: תשלום לטיולים נקבע ל- 252 שקל.

יצחק קדמן: מאחר והטיול הוא בן יומיים נבקשכם להוסיף 120 שקל לתלמיד".

יצחק קדמן: זה על נייר רשמי של בית ספר.

יצחק קדמן: יש לי כאן עשרות דוגמאות נוספות.

יצחק קדמן: אנחנו יושבים כאן בוועדה ומתווכחים על כל גרוש, מפרסמים החלטות ובשטח אין שום קשר לבין מה שמופיע בחוזרי מנכ"ל ובהחלטות וועדת החינוך לבין הגבייה שמתקיימת בשטח.

יצחק קדמן: בשטח מתקיימת גבייה לא חוקית ואני אומר לכם את זה באחריות, לא נעשה דבר וחצי דבר לטפל באלה שגובים שלא כחוק.

יצחק קדמן: תודה.

אלכס מילר: תודה.

אלכס מילר: דפנה הר-אבן מהרשות ההסתדרות לצרכנות.

דפנה הר-אבן: אני רוצה לדבר על נושא ביטוח בריאות השן מאחר שרק לאחרונה הטיפול לילדים הורחב עד גיל עשר.

דפנה הר-אבן: אני חושבת שאת נ- 30 שקלים תחת הכותרת של כיתות ג' וד' צריך לבטל ולמחוק.

דפנה הר-אבן: כמו כן השירות המקיף ניתן עד כיתה ט' ולכן את ה- 30 שקלים שנופלים תחת הכותרת כיתות י' יא' ו- יב' גם כן צריך להוריד ממסגרת הטבלה הזאת.

דפנה הר-אבן: עוד דבר קטן שלא מאשרים כאן, אבל כנראה שנשמטה בטעות מרכישת שירותים מרצון, הקדם היסודי לא מאושר כאן, אבל לקדם היסודי לפני שנה היה טור של 125 שקל ברכישת שירותים מרצון וכדאי להכניס את זה לטבלה, כנראה שזה נשמט.

שמשון שושני: לא נשמט.

שמשון שושני: אנחנו לא מביאים שירותים מרצון.

דפנה הר-אבן: בסדר, אבל לגבי ביטוח בריאות השן כמו שאמרתי כיתות ג', ד' - - -

שמשון שושני: את אחראית על כך שזה מה שיהיה מ- 1 בספטמבר?

שמשון שושני: אם את אומרת שכן, אנחנו מבטלים מיד.

דפנה הר-אבן: לפי שנאמר זה מתחיל ב- 1 ביולי.

אבי גור: זה לא נכון, זה לא כל הטיפול, תכף יסבירו כאן נציגי משרד הבריאות.

צריך לשים לב שבכל מקרה הגבייה היא רק במקום שהשירות הספציפי הזה ניתן.

אי אפשר לגבות אותו אם הוא לא ניתן, זה צריך להיות ברור.

דפנה הר-אבן: הפרדתי בין שני דברים, ראשית הטיפול ניתן, המקיף ניתן עד כיתה ט', יושב כאן דוקטור זוסמן שיכול לפרט, הוא ניתן עד כיתה ט' ולא י' יא' ו-יב', לגבי הג' ד' זה דבר חדש, כמו שהשמטנו לפני שנה את א' ואת ב'.

שמשון שושני: אנחנו מוכנים לבטל כל דבר.

אלכס מילר: תודה.

אלכס מילר: אסתי די-נור, מנהלת סל תרבות ארצי, בבקשה.

אסתי די-נור: תודה.

אסתי די-נור: אני הייתי רוצה לתת את הדעת על דבר אחד והוא השקיפות של השימוש בכספים של סל תרבות, אין לנו כרגע תלונה על הגביה שכן אנחנו רואים רק חלק קטן מהסכום שמגיע לרכישת מופעים ואין לנו מידע מה קורה עם מה שלא מגיע לסל תרבות.

אסתי די-נור: אני חושבת שלפחות להורים צריך להיות איזה דיווח שיעזור לנו.

אסתי די-נור: אני רואה שלגבי טיולים למשל כן צריך להגיש תכנית מסודרת על מנת שיהיה מותר לגבות את הסכום.

אסתי די-נור: אולי רוצים לתת את הדעת גם על זה?

אסתי די-נור: תודה.

אלכס מילר: תודה.

אלכס מילר: אבנר עורקבי, יושב ראש ארגון אהב"ה.

אבנר עורקבי: אני יושב ראש ארגון אהב"ה, ארגון הנכים המיוחד בישראל, אבל אני גם חובש כובע כהורה לבנות.

אבנר עורקבי: אני תמים דעים עם דבריו של יצחק קדמן מהרשות הלאומית לשלום הילד.

אבנר עורקבי: יש לי שאלה, לנו יש הורים שאין להם יכולת לשלם את תשלומי החובה האלה, האם נשלח את הילדים שלנו למערכת החינוך או לא?

אבנר עורקבי: כלומר אם אני לא יכול לשלם אני לא שולח את הילדים שלי למערכת החינוך.

אבנר עורקבי: בשנה הבאה שני הילדים שלי לא ילכו למערכת החינוך כי זה מס שמכריחים אותי לשלם ואין לי.

אבנר עורקבי: זו השאלה שלי שאני מעביר אותה.

אבנר עורקבי: אני מבקש מאוד לעכב את ההצבעה על החקיקה כי אולי סוף סוף נזכה, הרי יש לנו את 'חוק חינוך חינם' במדינה, אז שלפחות נקבל את הבשורה הזאת בסוף שנה זו.

אלכס מילר: תודה.

אלכס מילר: אתי בנימין, בבקשה.

אתי בנימין: קודם כל, אני רוצה לברך את השר על שהחליט שלא לעלות את תשלומי ההורים בשנה הזאת.

אתי בנימין: אני מודעת בהחלט ללחצים של כל מיני גורמים מסחריים שהפעילו לחץ כן לעלות את תשלומי ההורים במיוחד בנושא הטיולים.

אתי בנימין: יישר כוח להחלטה ועל האומץ לעמוד מול הגורמים האלה ולא לעלות את תשלומי ההורים.

אתי בנימין: יחד עם זאת אני רוצה לומר, כל נושא האכיפה מצד משרד החינוך הוא פשוט מזעזע.

אתי בנימין: יש הרבה בתי ספר, כמו שאמר דוקטור יצחק קדמן, שמצפצפים על ההחלטות של הוועדה הזאת וגובים הרבה יותר ממה שצריך.

אתי בנימין: דוגמה; כיתה ו' תשלום למסיבת סיום, אישור הוועדה הוא על סך 75 שקלים, אני מקבלת פניה מאימא שאומרת לי "דרשו ממני להוסיף עוד 350 שקלים כי עושים את המסיבה בקיבוץ רמת רחל".

אתי בנימין: בפניה שאני פונה למפקחת בית הספר או בכלל למשרד החינוך התשובה "תשמעי, אין מה לעשות, הסכום לא מספיק, זו החלטה של וועד הורים".

אתי בנימין: אני מציע שאם משרד החינוך נותן לנו ההורים לקבל את ההחלטה ולנהל את כל תשלומי הורים, אז אני מבקשת שתהייה שקיפות בכל מה שקשור לתשלומי הורים ושנקבל גם את הדוח הכספי בסוף כל השנה על מה שקורה עם תשלומי הורים, שיפתחו את חשבון הבנק, שיאלצו את מנהלי בית הספר לפתוח חשבון בנק משותף לתשלומי הורים ושיושב ראש וועד הורים בבית הספר ונציג בית הספר ויהיו מורשי חתימה ושייתנו לנו סמכויות ניהול נוספות.

אתי בנימין: לא, אין יש.

אתי בנימין: יש חוזר מנכ"ל אבל בשטח המנהלים לא מקיימים אותו.

אתי בנימין: בשטח מנהלי בתי הספר לא מוכנים לפתוח חשבון בנק כזה - - -

אלכס מילר: אם יש לך נתונים צריך להעביר אותם.

אתי בנימין: יש לי נתונים ואני כל הזמן פונה למשרד החינוך ולצערי אני לא מקבלת תשובה על זה.

אלכס מילר: את יכולה לפנות פעם אחת אלי?

אתי בנימין: כן, בהחלט.

אלכס מילר: תעבירי אלי בבקשה.

אתי בנימין: בשמחה.

אלכס מילר: תעבירי אלי רשימה של בתי ספר שלא פותחים ושלא עובדים על פי הנחיות חוזר מנכ"ל, אותם בתי ספר שעוברים על החוק, אני רוצה לקבל את זה.

אתי בנימין: למשל בירושלים אין בכלל חשבונות בנק לתשלומי הורים בהנחיית עיריית ירושלים, בעידוד עיריית ירושלים אין שום חשבון בנק תשלומי הורים בירושלים.

אתי בנימין: נתתי לך עכשיו סתם דוגמה שקרובה אלי, אבל זה קורה בכל הארץ.

אתי בנימין: דבר נוסף שאני רוצה לומר הוא נושא סל התרבות.

אתי בנימין: כל סוגיית סל התרבות במשרד החינוך היא סוגיה מאוד מאוד מפותחת ומאוד מאוד יפה, לצערי ישנן רשויות שבוחרות לנהל את סל התרבות לבד.

אתי בנימין: אין שום שקיפות ושום מעקב אחר הכספים שנגבים באותן רשויות.

אתי בנימין: מה הסל ומהם השירותים שהילדים שלנו מקבלים מבחינת סל התרבות באותן רשויות.

אתי בנימין: אני חושבת שהגיע הזמן שכל הרשויות תהיינה תחת סל התרבות של משרד החינוך ושתהייה שקיפות מלאה ושיתוף של ההורים באיזה הצגות ובאילו אירועים משתפים את הילדים שלנו.

אלכס מילר: תודה רבה.

אלכס מילר: סמי עטר, בבקשה.

סמי עטר: אני חבר הנהלה של מנהלי מחלקות חינוך.

סמי עטר: אני מבקש רק להוסיף למה שנחום חופרי אמר, ישנו מנגנון הנחה להורים שידם אינן משגת לשלם את תשלומי הורים.

סמי עטר: בהמלצת גורמי הרווחה ברשויות, ישנן רשויות שעוזרות לאותם הורים שידם אינה משגת לתשלומי החובה.

אלכס מילר: תודה.

אלכס מילר: חבר הכנסת רונית תירוש, בבקשה.

רונית תירוש: אני לא יודעת מה נאמר כאן ולכן אני מתנצלת אם אני חוזרת על דברים, אבל אני אצמצם את דבריי לנקודה אחת.

רונית תירוש: יש תופעה שהייתה גם בזמני, הנושא של אכיפה של משרד החינוך הוא מאוד בעייתי, אני לא יודעת איך היום משתלטים עליו.

רונית תירוש: בזמנו הקדשתי לנושא הרבה מאוד אבל תמיד היו פרצות שאפשרו להורים לחרוג מהגבייה שמשרד החינוך אישר גם שמחשבנו את הנושא, גם כשפרסמנו אותו בעיתונים.

רונית תירוש: את הטבלה הזאת היינו מפרסמים בעיתונים כדי שכל הורה יהיה מודע למה הוא מחויב ולמה לא, עדיין מצאו פרצות ודרכים לעקוף.

רונית תירוש: אחת הדרכים הנפוצות היתה באמצעות וועדי הורים ואז כולם כאילו טמנו את ראשם בחול, החל ממנהלת בית הספר, דרך רכזת השכבה שלעיתים היו מעוניינים במסיבה יותר אטרקטיבית.

רונית תירוש: אני רוצה להוסיף על זה איזו מגמה נפשעת בעיניי, אני במזל טוב חיתנתי את הבן והסתבר שהמעצבות למיניהן שלוקחות הון עתק לשמלות כלה, מסתבר שבאותה נשימה הן גם מעצבות שמלות עבור בוגרות יב', אבל לא רק יב' אפילו ט' ואפילו ו' –במעברים.

רונית תירוש: אני בשוק, אני רק רוצה לשבר את האוזן, לכלה זה עולה סביב 11,000-12,000 שקל, לבוגרת ו' ט' או יב' זה 4,000 שקל.

רונית תירוש: תשמעו אנחנו פשטנו את הרגל מבחינה ערכית.

רונית תירוש: אני לא סתם ממציאה, אני לא מנפחת, אני מדייקת במה שאני אומרת.

רונית תירוש: אני הייתי בשוק.

רונית תירוש: לא יכול להיות ואני לא יודעת איך מתמודדים עם זה, אני לא מקנא במשרד החינוך.

רונית תירוש: לדעתי המשרד כן צריך לתת את דעתו באמצעות המנהלים, בדבר הזה אני מרחמת על האימהות.

רונית תירוש: אימא אחת תעמוד על המשמרת ותאמר לא, אבל החברה כן תוציא את התשלום וזה מוציא את העיניים ואת הדעת.

רונית תירוש: רבותי, השתגענו.

רונית תירוש: אני זוכרת שאני גיחכתי אל מול הנשפים שהיו בארצות הברית בה נהוגים ועדיין נהוגים - הנשפים, הבנים רכשו טקסידו, הבנות שכרו שמלות.

רונית תירוש: רבותי, אנחנו לא רחוקים מזה, אולי בגלל טלוויזיה, אולי בגלל האינטרנט, איני יודעת מה קירב אותנו לתרבות הנוראית הזאת, אבל צריך לעשות סוף לעניין הזה.

רונית תירוש: אני באמת לא יודעת להציע איך.

רונית תירוש: הדרך היחידה שאני רואה לנגד עיניי הם מנהלי בתי הספר, אל תתנו את ידכם לכך.

נחום חופרי: הם לא נותנים, אין לזה קשר למסיבות סיום, רונית את יודעת את זה.

רונית תירוש: אני לא יודעת.

רונית תירוש: איך אני יודעת?

נחום חופרי: טקסי הסיום האלה נערכים בנפרד ממסיבות הסיום.

רונית תירוש: דרך ועדי ההורים.

נחום חופרי: גם לא דרך ועדי ההורים, תמיד זה בנפרד, זה לא קורה בבית הספר.

נחום חופרי: אגב, אני שלמתי לבתי הרבה פחות כסף לשמלה.

אלכס מילר: הויכוח על השמלה חשוב מאוד, אבל בתשלומי הורים - - -

רונית תירוש: זה עדיין הורים שמשלמים וזה עדיין באותה נשימה וזה על אותם מופעים ועל אותם טקסים.

רונית תירוש: זו אותה גברת בשינוי אדרת.

רונית תירוש: באותה מידה אני מתקשה לראות איך מנהל בית ספר יאמר לתלמיד שהכה כמעט למוות ילד אחר בשעות אחר הצהריים שלא במסגרת בית הספר, שיגיד זה לא במסגרת בית הספר.

רונית תירוש: בכל זאת אני רואה מנהלים שמטפלים וכן רואים שזו האחריות שלהם מבחינת החינוך הערכי.

רונית תירוש: לכך אני לזה מכוונת, מבחינת החינוך הערכי של הבזבזנות הזאת, הראוותנות הזאת שזה דבר שהוא נושא ערכי וחינוכי.

רונית תירוש: לכן אני חושבת שבעניין הזה אתם חייבים להושיט יד ולסייע למשרד החינוך שידו קצרה מלגעת בכל מקרה ומקרה כי זה אין סוף מקרים.

רונית תירוש: כשאתם מעלימים עין או אומרים שזה לא בתחום האחריות שלכם, לא בשעות שלכם ולא בשעות שלכם – על זה בוכה הנביא.

אלכס מילר: תודה גברתי.

אלכס מילר: שלמה זוסמן בבקשה.

שלמה זוסמן: אני רוצה לאשר ולתמוך בדברים שנאמרו על ידי הגברת.

שלמה זוסמן: בשעה טובה מה- 1 ביולי טיפולי שיניים במסגרת סל הבריאות עלה מגיל שמונה לגיל עשר.

שלמה זוסמן: לכן אנחנו בהחלט סבורים שאין מקום לגבות את האגרה עד גיל עשר מאחר שהשירותים האלה ניתנים כבר היום במסגרת סל הבריאות.

שלמה זוסמן: לגבי כיתות י' יא' ו-יב' השירות לא ניתן בשום מקום בארץ ולכן למעשה זה רשום פה, אבל האגרה לא ניגבת כי השירות לא ניתן.

אלכס מילר: סליחה, יש לנו כאן תיקון.

זה אומר בעצם שביטוח בריאות שן מקיף, ג' ו-ד' ימחק בסכום של 30 שקלים ואותו דבר י' יא' ו- יב'.

זה התיקון.

אלכס מילר: כבר הורדנו את הסכום ב- 30 שקל.

שמשון שושני: אין לנו בעיה, אנחנו צריכים לשמוע את ההצהרה של שהצהיר בוועדה.

שמשון שושני: אנחנו מכירים בדיוק את ההצהרה.

שמשון שושני: כאן יש הצהרה ומחויבות.

אלכס מילר: יש עוד הצהרות.

שמשון שושני: אנחנו מברכים על הצהרות כאלה.

אלכס מילר: יש לנו תיקון.

אבי גור: אפשר להתייחס לנושא הזה ספציפית?

אלכס מילר: בבקשה.

אבי גור: אנחנו הלכנו נגד לבג"צ בנושא הזה שבזכותו התקציב, השירות של בריאות השן של ביטוח המקיף, גדל מעשרה לשלושים.

אבי גור: מספר המרפאות שנותנות היום שירות ברשויות המקומיות עלה מ- 53 לסביבות 100.

אבי גור: הסל שנותן הטיפול של טיפולי שיניים, זה גם דבר שאני מאוד פעיל בו, דיברנו עם סגן השר ליצמן, הסל הזה לא מכסה את כל מה שהמרפאות האלה נותנות כרגע לנזקקים.

אבי גור: נכון שיהיה אפשר לעשות חשיבה.

אלכס מילר: זה נושא לוועדת הבריאות.

אלכס מילר: תודה.

אלכס מילר: בבקשה, דוקטור אריה לוקר.

אריה לוקר: תודה.

אריה לוקר: התפקיד שלי הוא יושב ראש התאגדות המנהלים.

אריה לוקר: כשאני יושב כאן ויש כאן

אריה לוקר: גם חברי כנסת שהיו במערכת החינוך ושומעים שתשלומי הורים והפעילות באמצעות תשלומי הורים היא רעה חולה, זה פשוט פוגע באחת הפעילויות היפות במערכת משרד החינוך.

אריה לוקר: ללא הפעילות של תשלומי הורים הילדים היו סובלים כי הם לא היו מקבלים שום דבר בבית.

אריה לוקר: חבל לי לשבת פה ולשמוע מילה כזאת.

רונית תירוש: מותר לי קריאת ביניים?

רונית תירוש: זה לא נגד לתת, הוא הזכיר את אלה שהם חברי כנסת והיו במערכת החינוך.

רונית תירוש: אנחנו לא נגד לתת, אנחנו בעד צניעות.

רונית תירוש: זה חלק מחינוך.

אריה לוקר: אין ויכוח על זה.

אריה לוקר: אני לא התכוונתי לנקודה הספציפית כי קשה לנו להשתלט, יש את הלחץ החברתי גם של ההורים, כאן יש וועדי הורים שצריכים להיות שותפים למה שאת מציע.

אריה לוקר: באשר להצעה.

אריה לוקר: גם משרד החינוך יודע היטב שיש שחיקה בסעיף הטיולים, היו כאן תוספות של עלויות שמקשות לנו לתפקד ללא התוספת שהיתה צריכה להיות כאן.

אריה לוקר: כולנו יודעים שסל תרבות כבר שנים לא שונה וגם חבר הכנסת זבולון אורלב בישיבה הקודמת ידע, גם וועדת החינוך של הכנסת בדקה ויודעת שיש שחיקה בנושא סל תרבות וקשה לנו לתפקד ללא התקציבים האלה.

אריה לוקר: אני כן רוצה לברך ולהודות למשרד החינוך שהשנה כל נושא המלגות עבד בצורה יפה מאוד, הדברים הועברו לבתי הספר בזמן והתלמידים שהיו זכאים לקבל את המלגות קיבלו את הזיכוי.

אריה לוקר: אני מצטרף לבקשה של נחום חופרי ממרכז השלטון המקומי בהחלט להגדיל את סכום המלגות.

אריה לוקר: באשר לוועדות שימוע למנהלים, הרבה מאוד מנהלים הוזמנו השנה לוועדת שימוע, התחושה היתה קשה ולא נעימה.

אריה לוקר: אנחנו המנהלים לא מרגישים אשמים במה שקורה ואני חושב שהעניין שפוגעים במנהל בית הספר שאת נשמתו משקיע בפעילות החינוכית, את הדרך הזאת שבה שמים אותו במרכז החץ, הדרך היא לא נכונה.

אריה לוקר: כולנו יודעים, נמצאים כאן יועצים משפטיים, שתפקיד וועדת החינוך של הכנסת הוא לדון בתשלומי חובה בלבד.

מירב ישראל: לא, טעות.

מירב ישראל: יש פסק דין של בית המשפט העליון שאומר שזה גם חובה וגם רשות.

מירב ישראל: אני יכולה להראות לך את פסק הדין.

אריה לוקר: בסדר, כמה שאני יודע, לא מכיר את הדבר הזה, אני יודע שהתפקיד הזה למעט תשלומי חובה.

אריה לוקר: אני לא יודע ממתי הדבר הזה.

היתה עתירה של ארגון הורים ארצי לפני מספר שנים ונקבע.

אני אומר אולי לפרוטוקול.

שאת תשלומי החובה והרשות אנחנו מאשרים, תל"ן (תשלומים נוספים) ורצון לא מאשרים.

זבולון אורלב: אבל מביאים לידיעת הוועדה.

אנחנו גם עוקבים אחרי זה במסגרת תפקיד הפיקוח של הוועדה על הרשות המבצעת.

אריה לוקר: אני מקווה מאוד שנושא תשלומי הורים לא יעבור למוסד לביטוח לאומי כי גורלו יהיה כגורל ספרי עיון, כגורל שכפול ושכל הכספים האלה מבתי הספר נעלמו.

אריה לוקר: אנחנו מנהלי בתי הספר מוכנים שכולם יהיו שותפים.

אריה לוקר: תלמיד שמגיע ממשפחה שלא מסוגלת יקבל את העזרה, אבל אסור לנו לפגוע בדבר היפה שהוא הפעילות החינוכית חברתית בבית הספר.

אריה לוקר: תודה.

אלכס מילר: החברה להגנת הטבע, ארז קמה, בבקשה.

ארז קמה: אני מהחברה להגנת הטבע.

ארז קמה: אנחנו רואים בשנים האחרונות שמספר התלמידים שיוצאים לטיולים הולך ומתמעט.

ארז קמה: אחת הסיבות העיקריות היא חוסר היכולת לעמוד בעלות הכלכלית הכבדה.

ארז קמה: אני רואה כאן את ההצעה לתשלומי הורים ואני יודע מה קורה בשטח.

ארז קמה: קיבלנו כבר הצעות מחיר גם לקיץ הזה וגם לשנה הבאה, יש הפרשים של עשרות שקלים לתלמיד ליום שזה מתבטא בסכומים גדולים מאוד וקשה להבין איך יצאו לטיולים בשנה הבאה.

ארז קמה: אנחנו מאמינים וחושבים שלהכיר את הארץ וידיעת הארץ זה משהו שהוא תנאי ממשי לקיומנו כאן.

ארז קמה: אנחנו לא בהכרח מציעים לעלות מיד את תשלומי הורים כי אני באמת מאמין שהורים לא יכולים לעמוד בזה.

ארז קמה: זה פשוט מחיר שאי אפשר לעמוד בו.

ארז קמה: צריך לחשוב על דרכים יצירתיות ולמשרד או לוועדה יש חלק בזה, למשל אם היה אפשר שחוזר מנכ"ל יאפשר או שישנה במשא ומתן שהכניסה לאתרי רשות שמורות הטבע תהיה כניסה חינם לכל האתרים כולם.

ארז קמה: אלו אתרים ערכיים ולא אתרי בילוי - - -

רונית תירוש: חוזר מנכ"ל חינם אומר שהמשרד ישלם לכם?

ארז קמה: זה אומר שיחליטו, אנחנו לא רשות שמורות הטבע, אנחנו החברה להגנת הטבע.

ארז קמה: לנו אין אתרים והאתרים הם של רשות שמורות הטבע ולא שלנו, מצדה, גמלה, עיר דויד בירושלים הם שאני חושב שכל תלמיד במדינת ישראל צריך להיכנס לשם וחייב להיכנס לשם ולא יתכן שלמי שאין את הכסף לא יהיה בגמלה או לא יהיה בירושלים אף פעם.

ארז קמה: מבינים היטב את המשמעות.

ארז קמה: למשל אבטחה, היום אבטחה זה דבר שבלתי אפשרי לצאת לטיולים בלעדיו, האבטחה היא במחיר יקר ואפשר להגיד אפילו מחיר מטורף.

ארז קמה: אפשר להחזיר את לווי ההורים לפחות בכיתות הנמוכות ולא יקרה כלום אם הורים יצאו וילוו את הילדים.

ארז קמה: אבטחה הפכה כבר להיות רכיב שהוא יקר יותר מהדרכה.

ארז קמה: הייתי מציע לבדוק את הרכיבים ולראות איך מצמצמים ברכיבים ואיך מאפשרים במחיר הזה לצאת לטיול.

ארז קמה: תודה.

אלכס מילר: תודה.

אלכס מילר: אורית פוגל, בבקשה.

אורית פוגל-שפרן: אני המנכ"ל תזמורת סינפונט רעננה, אני רוצה לדבר על הנושא של התרבות, על נושא סל התרבות ועל תרבות באופן כללי.

אורית פוגל-שפרן: נוצר מצב משמח מצד אחד וכואב מצד שני, ישנה התפתחות עצומה בנושא של התכניות, בתכניות התרבות בארץ וההכנה של הילדים, בתכניות המבונות הן בסל התרבות והן במסגרות אחרות.

אורית פוגל-שפרן: אנחנו רואים את התוצאות של זה.

אורית פוגל-שפרן: ישנן הרבה מאוד תכניות שנעשות, אני כמובן יכולה לדבר על התזמורות, תכניות כמו "מפתח בפילהרמונית" או "בפעמה" אצלנו שנעשות מגן הילדים ועד התיכון.

אורית פוגל-שפרן: אנחנו רואים את התוצאות המבורכות של זה עד כדי שהיום ברעננה באיזה פיילוט חינוכי אנחנו נכנסים לתעודת בגרות חינוכית של מנהיגות חברתית בנושא של תרבות.

אורית פוגל-שפרן: הילדים מבינים כמה תרבות היא חלק מכישורי החיים שלהם.

אורית פוגל-שפרן: להגיע למצב של כל מה שמסביב ולאו דווקא ברעננה אלא במקומות אחרים.

אורית פוגל-שפרן: ההסעות וכל היתר עולה לפעמים יותר מאשר התרבות.

אורית פוגל-שפרן: להגיע למצב שילדים לא יוכלו להיחשף אפילו למינימום הזה, זה עוול גדול מאוד.

אורית פוגל-שפרן: אסור שזה ירד מסדר היום כי בלי סל תרבות ובלי שזה יהיה בתוך תשלומי ההורים אני חוששת שזה לא יגיע וולונטרית.

אורית פוגל-שפרן: אנחנו נמצא ילדים שמגן ילדים ועד יב' לא יראו פעם בחייהם קונצרט או פעם אחת בחייהם הצגה ואנחנו לא יודעים אם הם יגיעו לזה בשלב מאוחר יותר.

אורית פוגל-שפרן: אני לא חושבת שצריך להרחיב על החשיבות של הדברים.

אלכס מילר: תודה.

אלכס מילר: נועם עזרא, בבקשה.

נועם עזרא: אני רוצה להעיר הערה על נושא תשלומים בממ"ד (ממלכתי דתי), בבתי ספר הממלכתיים דתיים הגבייה, אני רואה את הדפים האלה וזה מצחיק אותי כי ממני מבקשים 12,000 שקל 14,000 שקל, 16,000 שקל ללא הסעות, ללא מזון, ללא השאלת ספרים – רק שכר לימוד.

נועם עזרא: איך זה נוצר?

נועם עזרא: האדון המנכ"ל חתם על חוזר מנכ"ל שבע

נועם עזרא: צם הופך את הדיון פה לעקר, בעצם יש היום חוזר מנכ"ל שלא מופיע פה, לפי דעתי בניגוד לחוק ובניגוד לפסיקת בג"צ, שמתיר לבתי ספר ממלכתיים דתיים לגבות כאוות נפשם, זה עומד על 6,000 שקל וממני לוקחים 12,000 שקל.

נועם עזרא: זה לא מופיע כאן, אף אחד לא יודע על מה, אף גם לא יודע כמה כסף הם מקבלים מהממשלה.

נועם עזרא: זאת אומרת, שיש סעיף מהתקופה שרונית תירוש היתה מנכ"לית שהיה כסף היסטורי במשרד הדתות והוא הועבר למשרד החינוך.

נועם עזרא: מינית אז את וועדת רינסקי לחלק את הכסף לבתי ספר.

נועם עזרא: אני מנסה כבר ארבע שנים לדעת אם בתי הספר של הילדים שלי מקבלים את הכסף הזה, בכמה כסף אני לא יודע, כל הזמן חסר כסף ומבקשים ממני את הכסף.

נועם עזרא: בעצם הסעיף, יש לי פה תל"ן ויש לי פה קניית שירותים מרצון, זה לא שייך לא לתל"ן ולא לקניית שירותים מרצון.

נועם עזרא: זה משהו עלום שהמנכ"ל אמר להם חבר'ה אתם כל בתי הספר שזוכים באות ג' יכולים לגבות עוד 6,000 שקל.

נועם עזרא: אף אחד לא יודע על מה, אף אחד לא יודע אם זה בכלל חוקי.

נועם עזרא: אני ו ישראלי ניסינו לקבל תשובה על מה זה נסמך, המשרד היקר הזה עדיין לא החזיר לנו תשובה אם זה בכלל חוקי, כלומר על מה נשען התשלום הזה.

נועם עזרא: נכון שהמנכ"ל חתם על חוזר מנכ"ל, אבל האם יש לו סמכות לבקש ממני עוד כסף?

נועם עזרא: הבעיה עמוקה יותר כי בתי הספר שעליהם אנחנו מדברים, כמעט רובם מנהלים עמותות פרטיות והם מבקשים מאיתנו סכומים אדירים.

נועם עזרא: זה בסדר שהם עמותות פרטיות כאשר יש לי אלטרנטיבה, אבל בעיר כמו ירושלים, עיר קטנה עם איזה שלושה תלמידים בעיר הזאת, כל בתי הספר הופרטו.

נועם עזרא: היום הילדה שלי מגיעה לכיתה ט' אין לה בית ספר של משרד החינוך, היא הולכת לבית ספר פרטי או סמי-פרטי, משהו כזה מעורפל שאף אחד לא יודע מה פרטי ומה לא פרטי, מאחר ואין לה בית ספר ממלכתי, אין לה בית ספר ממשלתי.

נועם עזרא: מדינת ישראל היא רק ירושלים ולא מפעילה בכלל חטיבת ביניים ותיכון בירושלים בסקטור הדתי.

נועם עזרא: אוטומטית אומרים לי ללכת לבית ספר אליטיסטי, מה זה בית ספר אליטיסטי שאני משלם 15,000 שקל?

נועם עזרא: מה עושים עם זה?

נועם עזרא: יש לי ארבעה ילדים, שניים עדיין במערכת החינוך, שניים ברוך ה' סיימו.

נועם עזרא: עבור ארבעה ילדים שילמתי 5,400 שקל בחודש עבור שכר לימוד, בחודש לא בשנה ! אני רואה כאן 1,000 שקל, 800 שקל, אתם צוחקים עלי?

נועם עזרא: אני משלם פי עשר מזה.

רונית תירוש: חייבים לעשות משהו עם זה.

נועם עזרא: אני מכיר הורים, אני בא ממ"ד ואין לי בעיה שהורים לילדים אתיופים וילדים אחרים הולכים לבית ספר חילוני, זה בסדר, אין לי בעיה עם החינוך החילוני, יש לי בעיה כאשר שאבא של ילד חובש כיפה ואימא שלו עם כיסוי ראש הולך לבית ספר חילוני כי האימא אומרת "אין לי כסף לשלם לבית הספר" אמרתי לה "תבקשי הנחה" היא עונה לי "לאן אני בכלל אלך, מי ייתן לי להיכנס".

נועם עזרא: אני יודע, ומי שמכיר אותי מכיר את הסיפור הזה, הדרך הזאת היא דרך לסנן את ההורים, זאת אומרת בודקים, גם כך יש מבחני קבלה, אבל המבחן הכי חשוב הוא צבע כרטיס האשראי של ההורים.

נועם עזרא: הורה שאין לו מאסטר קארד זהב לא נכנס לבית הספר הזה.

נועם עזרא: אני הייתי בבתי ספר ואני חושב, מי שמכיר אותי יודע כשהתחלתי את הפעילות שלי בארגוני הורים, ישבתי בוועד הורים של ממ"ד ואמרו שאפשר להוריד את תשלומי ההורים, אדון שושני אתה תקשיב לזה, ההורים קמו ואמרו לא, אם נוריד את תשלומי ההורים יבואו הילדים האתיופים מהקטמונים" הם אמרו שהם ישאירו את התשלום למרות שהיו כמה מיליונים בקופה.

נועם עזרא: זה נושא שחייבים לבדוק אותו, את החוקיות שלו ואם בכלל מותר לכם לגבות את זה.

נועם עזרא: זה שהמנכ"ל כתב חוזר זה לא אומר שמותר לכם.

נועם עזרא: לדעתי הגבייה עדיין היא לא חוקית, לא מופיעה בחוק.

אלכס מילר: תודה רבה.

רונית תירוש: אדוני היושב ראש מתכוון לדון בנושא של הממ"ד והתשלומים שהם גובים?

אלכס מילר: יש לנו וועדת משנה בוועדת חינוך, בנושא של הממלכתי דתי.

רונית תירוש: מי עומד בראשה?

אלכס מילר: זבולון אורלב.

אלכס מילר: היא מתכנסת פעם בחודש.

אלכס מילר: בנושא התשלומים מרצון, אנחנו דנים כל הזמן ועל התשלומים הנוספים קיימנו ישיבות רבות.

רונית תירוש: בכל נושא תשלומי היתר בחינוך הדתי נולד בתקופת שלטון המפד"ל במשרד החינוך.

רונית תירוש: אני אגיד ואני אומר את זה.

רונית תירוש: רבותי, לא נותנים לחתול לשמור על השמנת.

אלכס מילר: לדעתי הבעיה כאן היא קודם כל שחוזרי המנכ"ל שיוצאים ממשרד החינוך, לא אין יותר את הכוח והסבלנות לדבר שוב שוב על כך שעל חוזרי המנכ"ל שיוצאים אין מי שיאכוף אותם.

אלכס מילר: בכל פעם שאני מקיים כאן ישיבה הנושא הזה עולה.

אלכס מילר: מצפצפים על החוזר ועל כל דבר, פיקוח המזון, על תשלומי הורים, על הסעות, על בטיחות, על הכול, על הטיולים.

רונית תירוש: אבל התשלומים לוועדה יש מנדט לאשר, לוועדה יש מנדט לאשר ובלי אישור שלנו - - -

אלכס מילר: חברת הכנסת רונית תירוש, יושב כאן יושב ראש הפורום המינהלי ואומר "מה פתאום מזמינים אותנו לשימוע, מה פתאום שאנחנו נעמוד בתרחיש הזה".

אלכס מילר: אני הצעתי כבר למשרד החינוך, אם אתם רוצים להצטרף חברי הכנסת אתם מוזמנים להצטרף, אמרתי שכל עוד לא יהיה חוק שמטיל אחריות אישית על מנהל בית הספר לביצוע חוזרי המנכ"ל לא יעזור דבר.

אלכס מילר: יהיו כאלה שיעשו את מה שהם צריכים לעשות ויהיו כאלה שימצאו את הפרצה לעבור על החוזרים ואז נמשיך לשבת כאן ולדבר.

אלכס מילר: כל עוד לא תהיה אחריות אישית, כל עוד בסופו של דבר זה יסתיים במסגרת ועדת שימוע או במסגרת הענישה קולקטיבית של הילדים על ידי סגירת בית הספר.

רונית תירוש: מי מפיל לך את החוק הזה?

אלכס מילר: לא מפיל, אני במשא ומתן גם עם משרד החינוך למצוא דרך איך להתקדם עם החוק הזה.

נחום חופרי: אדוני היושב ראש אני חושב שהרעה החולה הזאת - - -

אלכס מילר: תקשיב.

אלכס מילר: לא רק כשאני מדבר אלא בכלל כשאנשים מדברים ושנכנסים לדבריהם זה מפריע ראשית לפרוטוקול ואם ירצו אחר להבין למה אני התכוונתי בתשובתי אליך אף אחד לא יבין מה שאלת כי השאלה לא נקלטה בפרוטוקול.

אלכס מילר: שנית, סבלנות ותרבות בדיון.

אלכס מילר: יש לך הערה?

אלכס מילר: –אני אסיים ותבקש להגיב, אני אתן כי יש לנו עוד זמן.

אלכס מילר: כרגע אני מנהל דיאלוג עם חברת הכנסת רונית תירוש היות והיא מכירה את המערכת ומאחר והיא נוכחת כאן בכל ישיבה שקשורה לנושא הזה, חשוב לנו לקיים את השיח כדי שאולי נמצא את הדרך.

אלכס מילר: לדעתי, הכסף שאנחנו מאשרים אינו הבעיה הגדולה.

אלכס מילר: כמו שציינו כאן הבעיה הגדולה, גם קיימנו כאן ישיבות ושמענו שגובים 12,00-14,000 שקל ויש ילדים שהם בכלל קשורים לחינוך המיוחד שבו אין בכלל אפילו את הבררה, זה לא עניין של החינוך הממלכתי או הממלכתי דתי.

אלכס מילר: בחינוך המיוחד לחלק מהאנשים אין פתרון ויש להם מספר ילדים שם.

אלכס מילר: היום זאת אחת מהבעיות הקשות שצריך למצוא לה בפתרון.

אלכס מילר: הבעיות האלה הן באחריות משרד החינוך.

אלכס מילר: כל חוזרי המנכ"ל למיניהם שיוצאים ללא הטלת אחריות אישית של האחראי לביצועם זה לא יעבוד ותמיד תמצאו דרך לוועדת שימוע וזה ידחה משנה לשנה ואז יתחלף השר, יתחלף המנגנון והפיקוח והכול יחזור על עצמו.

אלכס מילר: בשלב זה, מטרתנו היא שבכל מה שקשור לתשלומי הורים לסיים את הסאגה הזאת השנה במסגרת ועדת המנכ"ל ובמסגרת החקיקה שאנחנו מקדמים.

אלכס מילר: אנחנו צריכים לראות איך אנחנו פותרים את בעיית תשלומי הרצון ואת התשלומים הנוספים.

אלכס מילר: אגב אדוני המנכ"ל, הבטחת שתתקיים איזו בדיקה לפתרון העניין של ביצוע ויישום חוזרי המנכ"ל.

אלכס מילר: תתנו את המענה לצרכים המיוחדים, תחייבו את מנגנון המלגות ושלא תהייה הפקרות שלא כל אחד יגבה מה שנראה לו ועושה רגולציה וסינון.

אלכס מילר: מצב זה מביא אותנו להפרטה סמויה של מערכת החינוך על ידי המערכת.

אלכס מילר: לא יתכן שנהיה במצב שיגבו תשלומים מאוד גובהים ויש הורים שידם משגת לשלם ויש הורים שידם לא משגת וילדיהם נפלטים.

אלכס מילר: אתם אגב עושים פעילות שאמורה לפתור את הבעיה למשל בפתיחת אזורי רישום כפיילוט בתוך הערים - - -

שמשון שושני: על פי ההחלטה של - - -

אלכס מילר: נכון, אבל מצד שני כשאתה פותח אזור רישום ולכאורה אתה כבר נותן לילד להיכנס לבית הספר בעיר שלו אז באים וגובים ממנו סכומים שהוא לא יכול לשלם.

אלכס מילר: מה עשינו פה?

רונית תירוש: סוגרים לו את האזור.

אלכס מילר: נכון, מצד שני שסוגרים לו .

אלכס מילר: צריך למצוא את הדרך להגבלה או שתעבירו את זה לוועדת חינוך.

אלכס מילר: אם תעבירו את תשלומי הרצון ותשלומים נוספים לוועדת החינוך גם זו תהיה חלק מהדרך של הפתרון.

אלכס מילר: אז אנחנו נחייב שתהיינה סנקציות משמעותיות על כל מי שיעבור על ההחלטות של המערכת.

אלכס מילר: אם רוצים חוק חינוך חינם אז שיהיה חוק חינוך חינם וכמובן שצריך להתחשב בצרכים ולכל דבר יהיה אישור.

מיכל ברמן: אני אימא של ילדה אוטיסטית מבית ספר גיל בתל אביב.

מיכל ברמן: אני דיברתי בוועדה הקודמת בנושא התזונה על איכות המזון ואני רוצה לדבר ולהדגיש כאן על התשלומים.

מיכל ברמן: אנחנו מקבלים עבור ילד ליום הזנה, ילד שיוצא מהבית בשעה 06:30 כי הוא בהסעות, וחוזר הביתה בשעה 17:30-18:00 11 שקלים ליום עבורהזנה.

מיכל ברמן: אני מדברת על ילדים מתבגרים אוטיסטיים שלומדים בבית הספר עד גיל 21.

מיכל ברמן: אי אפשר ב- 11 שקלים לקנות שום דבר שמזין, בשרי או כל דבר אחר אלא אם אנחנו מקטינים להם מאוד את המנה - זה מה שאנחנו עושים היום.

מיכל ברמן: אנחנו קונים להם מזון שמתאים לגילאים מאוד צעירים כדי שתהיה להם איזו מנת מזון.

מיכל ברמן: אני רוצה לציין שוב שהילדים שלנו הם ילדים שרובם עם תרופות כי הם צריכים לקחת תרופות.

מיכל ברמן: התרופות האלה מגבירות תאבון והילדים האלה זקוקים לעוד אוכל.

מיכל ברמן: אני רוצה לציין שהילדים שלנו הם ילדים שזקוקים לאוכל בריא מכיוון שכל דפוסי חייהם אינם רגילים, אלו לא ילדים רגילים שמשחקים כדורגל בחצר.

מיכל ברמן: 11 שקלים זה לא סכום שיכול להזין נער בן 18-20 יום שלם - זו ההזנה שלהם.

מיכל ברמן: אני מאוד מבקשת שתעזרו לנו ההורים.

מיכל ברמן: אני רוצה לסיים את דברי, לא לעבור על החוק כי אנחנו ההורים לוקחים את החוק לידנו כי אין לנו בררה, אנחנו לא נשאיר את הילדים שלנו רעבים.

יהודה סקר: תודה אדוני היושב ראש.

יהודה סקר: אני מוועד ההורים האמיתי כבר עשרים שנה.

יהודה סקר: כתבתי מכתב לשר החינוך, לפני כשנה היה דיון בבית המשפט- - -

אלכס מילר: סליחה, אני לא נכנס לעניין תפקידים.

יהודה סקר: יש כאן תשובה של מנכ"ל משרד החינוך לפנייתי לשר "מה לך כי תלין על משרד החינוך?

יהודה סקר: " אדוני המנכ"ל, יש כאן מכתב של המנהל המיוחד, סביב השולחן הזה יושבים שניים שמפריעים לי לקיים את הבחירות.

אלכס מילר: מה זה קשור לנושא הדיון?

יהודה סקר: סליחה אדוני, זה קשור לתשלומי הורים.

יהודה סקר: עלתה כאן הבעיה שיש מיליוני שקלים.

יהודה סקר: אני קיבלתי תשובה כבר לפני ארבע שנים שלמשרד החינוך אין מיליון שקל חוב, יש לו שני מיליון שקל חוב.

יהודה סקר: אני מצטרף לשאלתו של מר יצחק קדמן "איפה הכסף הזה?

יהודה סקר: " תודה רבה.

אלכס מילר: המנכ"ל רשם את זה והוא יתייחס.

אלכס מילר: אדוני המנכ"ל בבקשה.

אלכס מילר: אחרי דברייך נעבור להצבעה.

שמשון שושני: תודה אדוני היושב ראש.

שמשון שושני: קודם כל אני רוצה להדגיש בעניין המלגות, לשאלתך.

שמשון שושני: שר החינוך גדעון סער הגדיל את בסיס התקציב המלגות ולא באופן חד פעמי אלא בבסיס התקציב משנת הלימודים תשע"א מ- 20 מיליון שקל ל- 55 מיליון שקל.

אלכס מילר: בבסיס תקציב משרד החינוך, לא חד פעמי, בבסיס.

אלכס מילר: מ- 20 מיליון שקל ל- 55 מיליון שקל.

אלכס מילר: גידול של 35 מיליון שקל.

אלכס מילר: זה לשאלתך בעניין המלגות והמשוב ששמעת כאן מיושב ראש ארגון המנהלים אומר שבסך הכול המנגנון עבד פחות או יותר כמו שצריך.

אלכס מילר: זאת אומרת שזה יהיה גם בשנה הקרובה.

שמשון שושני: זה יהיה גם בשנה הקרובה.

שמשון שושני: לכן אני אומר שזה בבסיס - - -

אלכס מילר: התקציב הוא לשנתיים ולכן זה לשנתיים הקרובות.

שמשון שושני: לכן אמרתי בבסיס התקציב.

שמשון שושני: הדגשתי שזה בבסיס תקציב משרד החינוך.

שמשון שושני: אם יהיה משהו אחר זה יהיה משהו אחר.

שמשון שושני: אכיפת תשלומי הורים – צדקה חברת הכנסת רונית תירוש שהיתה גם מנכ"לית וגם מנהלת ומכירה את המערכת, שהנושא של אכיפה הוא קשה בצורה בלתי רגילה ולא דווקא בגלל מנהלי בתי הספר אלא גם בגלל וועדי ההורים בבתי הספר וקבוצות הורים המעוניינות ברמת שירות גובהה יותר.

שמשון שושני: רמת השירות הגבוהה יותר שההורים האלה גורמת שההורים פותחים לעצמם חשבון, מנהלים אותו בידיעה או שלא בידיעה מנהל בית הספר, לכן הנושא קשה.

שמשון שושני: ההורים אינם מבחינים מה שוועד הורים במוסד מסוים גובה מהתלמידים ומייחסים את זה לבית הספר.

שמשון שושני: לפעמים יש שיתוף פעולה בין מנהלים מסוימים בבתי הספר.

שמשון שושני: החינוך הממלכתי דתי – אני רוצה לומר שאני מכיר שעות תל"ן והן קיימות בחוזר המנכ"ל בצורה מאוד מאוד מפורשת לתגבור החינוך התורני.

שמשון שושני: אף אחד לא צריך למסור דין וחשבון על מה, איך ואיפה.

שמשון שושני: יש חוזר מנכ"ל שמדבר על שעות תל"ן, שעות התל"ן בחינוך הממלכתי דתי הן שעות רבות ואת זה מותר להם לגבות - - -

נועם עזרא: חובה שלהם.

שמשון שושני: איזה חובה?

שמשון שושני: רשות.

שמשון שושני: תכנית לימודים נוספת אם היא מתקיימת בשעות הלימודים הרגילות אז כל התלמידים צריכים להשתתף, אם היא מתקיימת בסיום יום הלימודים אותם הורים שמעוניינים בתגבור התורני משתתפים ומשלמים.

רונית תירוש: אדוני המנכ"ל, אין מגבלה בעלות?

שמשון שושני: יש מגבלה של שעות לימוד בתל"ן.

שמשון שושני: בחינוך הממלכתי דתי, למיטב זכרוני, זה מגיע ל -14 שעות.

שמשון שושני: לתורני הגבלנו את הגביה ל- 5,000 שקלים רק עבור הלימוד עצמו, כלומר 14 שעות הלימוד.

זה רשות, זאת לא חובה.

יהודה סקר: הבעיה שגובים את זה כחובה, זאת הבעיה.

יהודה סקר: את לא נרשמת לבית הספר מבלי שאת חותמת על האישור הזה.

שמשון שושני: חשבונות הבנקים שמתנהלים – מי שמנהל ופותח חשבון בנקים לכספי ההורים זאת הרשות המקומית, משרד החינוך אינו פותח חשבונות, החשבונות ברובם גם מתנהלים על ידי הרשות המקומית.

שמשון שושני: ועד הורים ארצי לא קיבל שום אגורה, גם לא גבו משנת 2006 מבתי הספר.

שמשון שושני: משנת 2006 לא גבו מההורים ולא העבירו.

שמשון שושני: משרד החינוך על פי החלטת בית המשפט בחר מנהל מיוחד והעביר סכום כדי לאפשר שינוי בתקנון של ועד הורים ארצי וקיום בחירות בצורה מסודרת לוועד ההורים הארצי.

שמשון שושני: הבקשה כאן היא מתוך הנחה שאם ייבחר אחרי קיום בחירות מסודרות ועד הורים ארצי, בתחילת שנת הלימודים הוא יהיה זכאי למה שהיה זכאי.

זאת אומרת שהכסף לא יועבר כל עוד לא יהיה ועד.

שמשון שושני: נכון.

שמשון שושני: אלו לדעתי ההערות המרכזיות, תודה רבה.

אלכס מילר: לא התייחסת לבקשתי, בכל מה שקשור לטופס שההורים מקבלים לתשלום.

אלכס מילר: הפרדה בין תשלומי חובה ושכל מה שהוא רשות יהיה מובן.

שמשון שושני: אני חושב אדוני היושב ראש שזה דבר מובן מאליו.

שמשון שושני: הנחיות כאלה קיימות - - -

אלכס מילר: לדוגמה כל הנושא של השאלת ספרים, זה דבר שאתם מתחילים רק כעת - - -

שמשון שושני: י', יא' יב'.

אלכס מילר: כל עוד צריכים לגבות ההורים צריכים לדעת מהו תשלום חובה ומהו רשות, אנחנו מבקשים שזה יצוין בנפרד ולא כחבילה אחת.

אלכס מילר: אנחנו נבדוק אם זה נעשה.

יצחק קדמן: חזור המנכ"ל דורש את זה, זה לא מבוצע.

אלכס מילר: זה פשוט מאוד.

אלכס מילר: ברגע שאני אקבל טפסים ואני אראה שהסכום הזה מופיע כחבילה אחת והתשלומים לא מפורטים, חבל על הזמן.

אלכס מילר: חבל על הזמן.

אלכס מילר: אם אתם מתחייבים כאן אני מבקש שתבדקו את הזה.

אלכס מילר: גברתי היועצת המשפטית, אנא.

אתי בנימין: סליחה, לא קיבלתי התייחסות מהמנכ"ל לגבי סל תרבות.

אלכס מילר: סליחה.

אלכס מילר: גברתי היועצת המשפטית, בבקשה.

ההצבעה היא על הטבלה שמופיעה בפניכם.

בעקבות הדיון שירד ביטוח בריאות השן – שירות מקיף, בעקבות המידע שהתקבל כאן מ ירדה הגבייה בכיתות ג' ד' ובכיתות י', יא' ו-יב'.

ההצבעה בעצם על הטבלה בלי הסעיפים האלה - - -

אלכס מילר: פחות 30 שקל.

אותה טבלה כמו בשנה שעברה, למעט שבהשאלת ספרי לימוד, יש תוספת לגבי י' עד יב'.

אלכס מילר: 40 שקל.

290 נוספים לגבי יום טיול נוסף באזור הדרום בתוספת כפי שהמנכ"ל אמר קודם לכן.

אלכס מילר: זהו?

אלכס מילר: זאת הראשונה.

אלכס מילר: חבריי חברי הכנסת אני מעלה את תשלומי ההורים להצבעה.

אלכס מילר: מי בעד?

אלכס מילר: מי נגד?

אלכס מילר: הצבעה בעד – רוב נגד – מיעוט נמנע - 1 ההצעה אושרה.

אנסטסיה מיכאלי: אני נמנעת, אפשר לציין את זה לפרוטוקול?

אלכס מילר: חברת הכנסת אנסטסיה מיכאלי, נמנעת.

צריך להצביע גם על טבלת ההזנה שמופיעה כאן אחרי טבלת תשלומי רשות וחובה.

אלכס מילר: הצבעה בעד – רוב נגד – מיעוט נמנע - 1 ההצעה אושרה.

אנסטסיה מיכאלי: אני נמענת מהצבעה.

אלכס מילר: תודה רבה, הישיבה נעולה.